પણ પછી તો ‘શહીદ’ શબ્દ રણજિતના નામ સાથે છૂટો ન પડે એવી રીતે જોડાઈ ગયો. શહીદ બોલાય એટલે રણજિત બોલાય જ. મોટા ચોકને “શહીદ રણજિત ચોક” નામ અપાઈ ગયું. પહેલવહેલી શોકસભા ભરાઈ ત્યારે એકદમ શાંતિ છવાઈ ગઈ હતી. એકાએક મંચ પરથી કોઈ ભારે અને ઘેરા ગમગીન અવાજે બોલ્યું કે, ‘શહીદ રણજિતસિંહના પિતાશ્રી, માતુશ્રી અને લઘુબંધુને વિનંતિ કે તેઓ અહીં મંચ પર પધારે.’ વગેરે, વગેરે.. ત્યારે રવુભાએ આંસુભરી આંખે બોલનાર તરફ જોયું ને પછી પોતાને થયેલું સંબોધન ભારે હૈયે ગળા હેઠે ઉતારી લીધું.